ກະຊວງສຶກສາທິການ ແລະ ກີລາ (ສສກ) ໄດ້ຈັດກິດຈະກຳຍ່າງເພື່ອສຸຂະພາບ ເພື່ອສ້າງຂະບວນການຕ້ອນຮັບວັນຄູແຫ່ງຊາດ ຄົບຮອບ 22 ປີ (7 ຕຸລາ 1994 ຫາ 7 ຕຸລາ 2016) ຈັດຂຶ້ນວັນທີ 1 ຕຸລາ 2016 ທີ່ສວນປະຕຸໄຊ ຫາ ຫໍຄຳ ກັບຄືນປະຕູໄຊ ມີທ່ານນາງ ແສງເດືອນ ຫຼ້າຈັນທະບູນ ລັດຖະມົນຕີກະຊວງສຶກສາທິການ ແລະ ກີລາ ພ້ອມດ້ວຍຮອງລັດຖະມົນຕີ ຫົວໜ້າ ຮອງຫົວໜ້າຫ້ອງການ ກົມ ສູນ ແລະ ສະຖາບັນ ຕະຫຼອດຮອດບັນດາພະນັກງານຄູ-ອາຈານ ແລະ ປະຊາຊົນຊາວນະຄອນຫຼວງວຽງຈັນ ເຂົ້າຮ່ວມຢ່າງເປັນຂະບວນການຟົດຟື້ນ.
ໂອກາດນີ້ ທ່ານ ຈັນດີ ພົມມະບຸດ ຫົວໜ້າກົມສ້າງຄູ ກະຊວງສຶກສາທິການ ແລະ ກີລາ ໄດ້ກ່າວວ່າ: ການຈັດກິດຈະກຳຄັ້ງນີ້ເພື່ອເປັນການສ້າງຂະບວນການຕ້ອນຮັບວັນຄູແຫ່ງຊາດ ທີ່ໄດ້ໝູນວຽນຄົບຮອບອີກວາລະໜຶ່ງໃນປີນີ້ ຄົບຮອບ 22 ປີ ພ້ອມທັງເປັນການປະກອບສ່ວນທີ່ສຳຄັນໃນການສ້າງຂະບວນການສະເຫຼີມສະຫຼອງວັນຄູໂລກ ຫຼື ວັນຄູສາກົນ ທີ່ອົງການຢູເນັສໂກ ໄດ້ປະກາດເອົາວັນທີ 5 ຕຸລາຂອງທຸກປີ ເປັນວັນຄູສາກົນ ເລີ່ມແຕ່ປີ 1994 ເປັນຕົ້ນມາ ຂະນະດຽວກັນ ສປປ ລາວ ເຮົາກໍ່ໄດ້ປະກາດໃຫ້ມີວັນຄູແຫ່ງຊາດ 7 ຕຸລາ 1994 ຄຽງຄູ່ກັນນັ້ນ ຍັງເປັນການສະແດງເຖິງຄວາມຮູ້ບຸນຄຸນຕໍ່ຄູ ສົ່ງເສີມເຊີດຊູບົດບາດກຽດສັກສີຂອງຄູ-ອາຈານໃຫ້ສູງຂຶ້ນ ພ້ອມທັງເປັນການຜັນຂະຫຍາຍຍຸດທະສາດການພັດທະນາວຽກງານກີລາ-ກາຍະກຳແຫ່ງຊາດ ແຕ່ນີ້ຮອດປີ 2020 ໃຫ້ປາກົດຜົນເປັນຈິງ.